In ’n onderhoud met Netwerk24 sê sy daar was nie ’n spesifieke versoek van pensioentrekkers vir die verligting nie.
Mateza sê hoewel die R104 miljoen wesenlik lyk, sê die aktuaris dit sal nie op lang termyn nadelig vir die fonds se balansstaat wees nie.
Die pensioenfonds besluit jaarliks of ’n bonus uitbetaal sal word en wat die jaarlikse verhoging in pensioene is.
Die jongste aktuariële waardasie oor die finansieringsvlak vir die boekjaar tot einde Junie word nog gedoen. Sy meen dit is sowat 110% of hoër vir die hele fonds, insluitende pensioentrekkers en aktiewe lede.
Vrydag is berig oor die moontlikheid dat die pensioenfonds gebruik kan word as deel van ’n plan om Eskom se groot skuld te verminder.
Sy ontken dat die bonusbetaling ’n manier is om mense meer ontvanklik te maak vir die moontlikheid dat die pensioenfonds se bates gebruik sal word om Eskom uit sy skuldverknorsing te red.
Volgens haar was ’n bespreking oor die verlaging van Eskom se skuld nooit ’n amptelike gesprek tussen die onderneming en die pensioenfonds nie.
Sy sê voordat Eskom ’n beleggingsaak aan die fonds voorlê wat teen die fonds se beleggingskriteria gemeet kan word, sal dit nie oorweeg word nie.
“Ons kan nie geld gee aan enigiets wat nie ’n lewensvatbare belegging is nie. As ons dit oorweeg om in Eskom te belê, moet daar ’n duidelike finansiële opbrengs vir die fonds wees. Dit sal nie finansiering wees wat beskikbaar gemaak word aan Eskom nie.”
Sy sê “hipoteties” as die regering die onderskrywer is van ’n skuldbrief wat Eskom wil uitreik en die fonds gevra word om daarin te belê, sal dit oorweeg word as dit aan die fonds se beleggingskriteria voldoen. “Maar so ’n voorstel is nog nie ter tafel gelê nie.”